ועדת הכלכלה, כנסת 17, פרוטוקול מספר 33, 2006-06-27 11:50

גלעד ארדן: אני מתכבד לפתוח את ישיבת ועדת הכלכלה.

גלעד ארדן: על סדר היום החלת דין רציפות על הצעת חוק לתיקון פקודת התעבורה (תיקון מס' 75) (מאגר מידע לענין נהגים שנפסלו מלהחזיק רשיון נהיגה), התשס"ו-2005, של חבר הכנסת גלעד ארדן.

גלעד ארדן: הוועדה מתבקשת להמליץ, לבקש ממליאת הכנסת להחיל דין רציפות על הצעת החוק.

גלעד ארדן: הצעת החוק הזאת אושרה בקריאה ראשונה בכנסת הקודמת ואני מעוניין לקדם אותה ולהביאה לגמר הליך החקיקה.

לאה ורון: אדוני היושב-ראש, יש הודעה של שר התחבורה למזכירות הממשלה, שמשרד התחבורה תומך בהחלת דין רציפות על הצעת החוק שלך.

לאה ורון: אני מניחה שזאת עמדת הממשלה כולה.

גלעד ארדן: האם מישהו רוצה להעיר דבר מה?

גלעד ארדן: מי בעד?

גלעד ארדן: מי נגד?

גלעד ארדן: בעד ההצעה להחיל דין רציפות על הצעת חוק לתיקון פקודת התעבורה (תיקון מס' 75) (מאגר מידע לענין נהגים שנפסלו מלהחזיק רשיון נהיגה), התשס"ו-2005 – רוב נגד – אין נמנעים – אין ההצעה נתקבלה.

גלעד ארדן: אין מתנגדים ואין נמנעים.

גלעד ארדן: אני קובע שוועדת הכלכלה אישרה את הבקשה להחיל דין רציפות על הצעת החוק לתיקון פקודת התעבורה (תיקון מס' 75) (מאגר מידע לענין נהגים שנפסלו מלהחזיק רשיון נהיגה), התשס"ו-2005.

גלעד ארדן: אני מבקש ממנהלת הוועדה להביא את זה במהירות האפשרית למליאת הכנסת.

גלעד ארדן: תודה רבה.

רוית דדו: אני מהלשכה המשפטית במשרד לביטחון פנים.

רוית דדו: כפי שאמרנו גם בישיבה הקודמת בנושא זה בוועדת הכלכלה, יש לנו בעיה בממשקים בין המשטרה ובין הנהלת בתי-המשפט.

רוית דדו: אנחנו צריכים ללבן את הסוגייה לעומק ולפתור אותה.

רוית דדו: לפני רגע דיברתי עם נציגת משרד המשפטים והוסכם שנקיים דיון.

רוית דדו: לכן אני מבקשת בינתיים להשהות את הדיון בוועדת הכלכלה על נוסח ההצעה.

גלעד ארדן: עו"ד דדו, האם השתתפת בדיון בהצעת החוק בכנסת הקודמת?

גלעד ארדן: אני זוכר שהטענה הזאת של המשרד לביטחון פנים עלתה כבר בכנסת הקודמת.

גלעד ארדן: אחת מן השתיים, או שסמכתם על כך שלא אבחר לכנסת הבאה, או שאתם חושבים שהנושא לא חשוב.

גלעד ארדן: אם הממשלה תומכת והנושא אכן חשוב לא היה צריך להמתין עד שהצעת החוק תעלה שוב בכנסת הנוכחית.

גלעד ארדן: עשרות אלפי נהגים ממשיכים לנהוג בלי רשיון, בין אם אני כאן ובין אם אינני כאן.

גלעד ארדן: זה חלק מתפקידי המשרד.

גלעד ארדן: אני מבקש מכם מאוד, לא הוגן לבקש ממני לעצור את הליך החקיקה.

רוית דדו: לא לעצור.

רוית דדו: נקיים דיון בזמן הקרוב.

גלעד ארדן: תנסו לקיים את הדיון בדחיפות.

גלעד ארדן: יש לי שאיפה עזה שהחוק הזה יעבור בקריאה שנייה ושלישית עוד במושב הזה ואני משתדל לממש שאיפות עזות שלי, כל עוד הן בגדר החוק והסבירות.

גלעד ארדן: תשתדלו לעזור בעניין הזה.

לאה ורון: אם מליאת הכנסת תעמוד בלוחות הזמנים, אנחנו בשאיפה להעמיד את הצעת החוק על סדר יום הוועדה כבר בשבוע הבא.

לאה ורון: קחו את זה בחשבון.

גלעד ארדן: דרך אגב, מה הבעיה?

גלעד ארדן: מחר אפגש עם שר המשפטים, אולי אוכל לעזור.

ניבה רפאלי: הבעיה, שהאינפורמציה נמצאת אצל הנהלת בתי-המשפט.

דנה נויפלד: לא כדאי לפתוח את זה כעת.

דנה נויפלד: אלה בעיות טכניות, לא מהותיות.

דנה נויפלד: יש בעיה בממשק בהעברת המידע.

ניבה רפאלי: אלה הבעיות הכי גדולות.

גלעד ארדן: קודם כול, אני כן מעוניין לדעת מה הבעיה בדיוק.

גלעד ארדן: אם את בעצמך מגדירה את זה כבעיה טכנית אז גם אם הצעת החוק תעבור הרי תחולת החוק לא תהיה מהיום למחר.

גלעד ארדן: בכל מקרה המשרדים יוכלו לבוא בדברים ולהחליט איך לממש את החוק.

גלעד ארדן: אני מניח שהמשרדים רוצים לקיים את חוקי המדינה, בוודאי משרד המשפטים עם מערכת בתי-המשפט.

גלעד ארדן: אני מבקש שתסבירי לי בקצרה את הבעיה כי בכל זאת, אם בעתיד היא עשויה לעכב את מימוש החוק אני רוצה להבין אותה.

רוית דדו: אסביר בקצרה.

רוית דדו: חבל להיכנס עכשיו לפרטים.

רוית דדו: זה עלה גם בדיון הקודם בנושא זה בוועדת הכלכלה.

רוית דדו: כרגע המאגר הנמצא ברשות המשטרה לא מעודכן באופן שוטף מדי יום.

רוית דדו: כאשר שוטר עוצר אדם לא בהכרח יקבל עליו מידע מעודכן.

גלעד ארדן: אתם רוצים עדכון שוטף וגישה למידע של מערכת בתי-המשפט בתחום הזה?

רוית דדו: כן.

רוית דדו: המטרה של הצעת החוק שהמידע יהיה אמין.

רוית דדו: אם בית-המשפט מקבל ברגע זה ערעור---

גלעד ארדן: באיזה פיגור אתם מקבלים את המידע?

רוית דדו: הדעות חלוקות כאן.

ניבה רפאלי: זה לא רק שאלה של פיגור בלוח הזמנים.

ניבה רפאלי: יש דברים שאנחנו לא מקבלים עליהם אינפורמציה בכלל.

גלעד ארדן: הצעת החוק שלי עוסקת רק בנהגים שקיבלו פסילה מעל חודשיים.

גלעד ארדן: ההנחה, שאלה נהגים שעוברים כנראה עבירות חמורות, כי לא שגרתי לקבל פסילה מעל חודשיים.

גלעד ארדן: זה הנתון שלגביו אתם צריכים להיות מעודכנים על-פי הצעת החוק, לא דברים אחרים.

ניבה רפאלי: תקופת הפסילה לא משנה.

ניבה רפאלי: אם אדם קיבל למשל עונש בהיעדרו והגיש בקשה לביטול גזר-דין, ובית-המשפט שינה לו את הפסילה, הגדיל אותה או הקטין אותה – על כך אנו לא מדוּוחים בכלל.

ניבה רפאלי: זה לא עניין של פיגור, אלא אנחנו לא מקבלים כל דיווח.

ניבה רפאלי: יתכן שאצלנו רשום שקיבל פסילה ל-3 חודשים אך בית-המשפט ביטל את הפסילה כליל.

ניבה רפאלי: יוצא שהדיווח שלנו בכלל לא נכון.

שי צרפתי: אני מהנהלת בתי-המשפט.

שי צרפתי: שוחחתי אתמול עם אנשי המחשוב שלנו.

שי צרפתי: 3 פעמים בשבוע החומר מועבר, בצורה של קבצים, גם לרשות הרישוי וגם למשרד לביטחון פנים, למשטרה.

שי צרפתי: בעוד מספר חודשים תוכנס לפעולה מערכת במ"ה, מערכת מחשוב חדשה של בתי-המשפט, ואז הקבצים יועברו באופן הרבה יותר שוטף, הרבה יותר מלא.

שי צרפתי: אני בטוח שהבעיות ייפתרו עם הקמת המערכת החדשה.

שי צרפתי: עד שייפתרו הבעיות אנחנו נקיים כמובן ישיבה, כפי שנאמר כאן, ונפתור את הבעיות הטכניות.

גלעד ארדן: תודה רבה לכם.

גלעד ארדן: הישיבה נעולה.